Nos, officiax de la court de Besençon, faisons savoir... que, par devant Guillaume de Vaux, clerc juré de nostre court.., Richars, li fiz Perret, de Nan, Jehannin, de Erceures, Perres, li fiz Lambelin, de Su, Robelet Buillez, Paris Grillons, Lambars, diz Corbes, ont confessé en droit, par devant ledit nostre comandement, que il sunt et doivent estre homes noble baron et saige Jehan de Chalon, signour d’Allay, demorant et residant à Saint-Agne; et ont promis lidiz homes adit Jehan, par lour foy donées en la main doudit nostre comandement, que il ne partiront, ne lour chesel ne lour biens ne alienerunt de la vile de Saint-Agne ne dou chestel ne de l’omaige adit Jehan, se par la volunté adit Jehan n’estoit, mais adit leuz feront residence, ensi com li autres homes de Saint-Agne, et les rentes et toutes les autres choses que li autres homes de Saint-Agne paient et rendent paieront adit Jehan et rendront, ensi come il est acostumez en ladite vile de Saint-Agne, permaignaiblement. Et pour ces choses dessusdites ont obligez et obligent en la main doudit Jehan, per devant ledit nostre commandement, lour et lour hoirs et touz lour biens, muebles et non muebles, presenz et à venir, en quelque leu que il soient trovez. Et ont volu et outroiez lidiz homes que se il ou li uns de lour se partoient de l’omaige adit Jehan, que lidiz Jehans puisse panre lour biens et faire sa volunté où que il allent... En tesmoignaige desquex choses, à la relacion doudit nostre comandement, avons mis le seal de la cour de Besençon en ces presentes lettres, que furent faites le juedi devant la saint Andrey, l’an Notre Signour corrant mil CC quatre vingz et douze.